खेलाडी संघ र केडिया ग्रुपबीच सम्झौता
यही चैत १२ एनएनआइपिए स्पोर्ट्स अवार्डको १८ औं संस्करण ललितपुरस्थित यलः दरबार भेन्यूमा हुने भएको छ । उक्त अवार्डमा केडिया ग्रुप प्रायोजकको रुपमा रहने भएको छ । त्यसका लागि अवार्ड आयोजक नेपाल राष्ट्रिय तथा अन्तर्राष्ट्रिय खेलाडी संघ र केडिया ग्रुपले बिहीबार प्रायोजन सम्झौता गरेका छन् ।
काठमाडौँ — यही चैत १२ एनएनआइपिए स्पोर्ट्स अवार्डको १८ औं संस्करण ललितपुरस्थित यलः दरबार भेन्यूमा हुने भएको छ । उक्त अवार्डमा केडिया ग्रुप प्रायोजकको रुपमा रहने भएको छ । त्यसका लागि अवार्ड आयोजक नेपाल राष्ट्रिय तथा अन्तर्राष्ट्रिय खेलाडी संघ र केडिया ग्रुपले बिहीबार प्रायोजन सम्झौता गरेका छन् ।संघका अध्यक्ष दीपक श्रेष्ठ र केडिया ग्रुपका प्रबन्ध निर्देशक विमल केडियाले सम्झौतामा हस्ताक्षर गरे । सम्झौता तीन वर्षका हुनेछ । प्रबन्ध निर्देशक केडियाले आफू पनि पहिलो पुस्ताको कराते खेलाडी रहेको स्मरण गराउँदै खेलकुद क्षेत्रलाई महत्व दिन आफ्नो संस्था पनि जोडिएको सुनाए । अब केडिया ग्रुपले पुरुष र महिला सर्वोकृष्ट खेलाडी हुनलाई जनही १ लाख तथा अवार्ड व्यवस्थापनका लागि ५० हजार रुपैयाँ वार्षिक उपलब्ध गराउने छ । स्पोर्ट्स अवार्डमा गत वर्ष सम्पन्न नवौं राष्ट्रिय खेलकुद प्रतियोगितामा समावेश भएका ३६ खेललाई आधार मानी सम्बन्धित संघको सिफारिस गरिएका खेलाडीलाई वर्षका उत्कृष्ट खेलाडीबाट सम्मान गर्ने संघका महासचिव शिवसुन्दर गोथेले जनाए । ३६ खेलबाट एक–एक उत्कृष्ट खेलाडी छानेर त्यसमध्येबाट एक–एक महिला र पुरुषमा सर्वोत्कृष्ट खेलाडी चुन्ने संघको प्रावधान छ । त्यसबाहेक १–१ जनालाई प्रतिभाशाली खेलाडी सम्मान, एक खेल पत्रकारलाई एनएनआईपीए खेल पत्रकारिका पुरस्कार, एक पाका खेल व्यक्तित्वलाई गजराज आदर्श खेल व्यक्तित्व सम्मान र एक जनालाई पारा वर्ष खेलाडीको सम्मान प्रदान गरिने अध्यक्ष श्रेष्ठले बताए । प्रत्येक खेलका उत्कृष्ट खेलाडीले जनही १० हजार, सर्वोकृष्ट खेलाडीले १ लाख, प्रतिभाशाली खेलाडीले ५० हजार रुपैयाँ प्राप्त गर्नेछन् । खेल पत्रकारिता, आदर्श खेल व्यक्तित्वलाई समान ३५ हजार र पारा खेलाडीलाई १५ हजार रुपैयाँ प्रदान गरिने आयोजकले जनाएको छ ।खेलमा फुटबल, साइक्लिङ, भलिबल, एथलेटिक्स, फेन्सिङ, तेक्वान्दो, ह्यान्डबल, जिम्न्यास्टिक, टेनिस, गल्फ, हक्की, सफ्ट टेनिस, पौडी, स्क्वास, उसु, भारोत्तोलन, ट्रायथलन, क्रिकेट, सुटिङ, आइटिएफ तेक्वान्दो, फुल कन्ट्याक्ट कराते, जुडो, कुस्ती, रग्बी, ब्याडमिन्टन, बास्केटबल, शारीरिक सुगठन, आर्चरी, कबड्डी, खोखो, टेबलटेनिस, कराते, प्याराग्लाइडिङ, बक्सिङ, बुद्धिचाल र सेपाकताक्रो रहेका छन् ।